એવામાં અહીંની જ્યોર્જ ટાઉન યુનિવર્સિટીની બિજનેસ સ્કૂલમાંથી કોલ આવ્યો કે તમે અમારે ત્યાં બે વરસ માટે Distinguished Policy Fellow તરીકે આવો. પણ મારે કોઈ યુનિવર્સિટીમાં પ્રોફેસર થઈને પાછું અકાઉન્ટીન્ગ ભણાવવું નહોતું. એમાં ક્લાસની તૈયારી કરવી પડે, લેટેસ્ટ અકાઉન્ટીન્ગ પ્રિન્સિપલ્સ અને પ્રેક્ટીસનો વળી અભ્યાસ કરવો પડે, એ બધું આ મોટી ઉંમરે કરવાની ઈચ્છા નહોતી. એ મારા રસના વિષયો પણ ન હતાં. એક જમાનામાં કરવું પડે એટલે એવું કંટાળા જનક કામ કરેલું, પણ હવે એવું કાંઈ નહીં કરવાનું મેં નક્કી કરેલું. વધુમાં મેં નક્કી કર્યું હતું કે આ જાતી જિંદગીએ બને ત્યાં સુધી ન ગમતી એવી એક પણ વસ્તુ નહીં કરું. મેં યુનિવર્સિટીવાળાઓને શરત મુકી કે હું ભણાવીશ નહીં. યુનિવર્સિટીના ફાઈનાન્સ ડીપાર્ટમેન્ટના હેડ મને કહે કે તમારે ભણાવાની જરૂર નથી. ક્યારેક ક્યારેક મ્યુનિસિપલ ફાઈનાન્સ વિષે લેકચર આપજો, તમારા ડીસ્ટ્રીકના અનુભવ વિષે વિદ્યાર્થીઓ સાથે વાતો કરજો, અમને જરૂર પડે સલાહસૂચનાઓ આપજો. આમ બે વરસની એ અપોઈન્ટમેન્ટ લીધી.